Document ID: 32013D0161

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Marzu 2013
li temenda d-Deċiżjoni 2011/163/UE dwar l-approvazzjoni tal-pjanijiet sottomessi mill-pajjiżi terzi skont l-Artikolu 29 tad-Direttiva tal-Kunsill 96/23/KE
(notifikata bid-dokument C(2013) 1279)
(Test b’relevanza għaż-ŻEE)
(2013/161/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f’annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b’mod partikolari r-raba’ subparagrafu tal-Artikolu 29(1) u l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ tas-sustanzi u gruppi ta’ residwi mniżżla fl-Anness I tagħha. Dik id-Direttiva teħtieġ li l-pajjiżi terzi li minnhom l-Istati Membri huma awtorizzati li jimportaw annimali u prodotti mill-annimali koperti minn dik id-Direttiva jippreżentaw pjan ta’ monitoraġġ tar-residwi li jipprovdi l-garanziji meħtieġa. Dak il-pjan għandu mill-anqas jinkludi l-gruppi ta’ residwi u sustanzi elenkati f’dak l-Anness I
(2)
Id-Deċiżjoni tal-Kummissjoni 2011/163/UE (2) tapprova l-pjanijiet stipulati fl-Artikolu 29 tad-Direttiva 96/23/KE (“il-pjanijiet”) imressqa minn ċerti pajjiżi terzi elenkati fl-Anness tagħha għall-annimali u l-prodotti mill-annimali indikati f’dik il-lista.
(3)
Fid-dawl tal-pjanijiet li tressqu reċentement minn ċerti pajjiżi terzi u t-tagħrif addizzjonali miksub mill-Kummissjoni, huwa neċessarju li tiġi aġġornata l-lista ta’ pajjiżi terzi li minnhom l-Istati Membri huma awtorizzati jimpurtaw ċerti annimali u prodotti mill-annimali, kif inhu stipulat fid-Direttiva 96/23/KE u li bħalissa huma elenkati fl-Anness tad-Deċiżjoni 2011/163/UE (“il-lista”).
(4)
Il-Bosnja-Ħerzegovina ssottomettiet pjan għal tjur, ħalib, bajd u għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. L-annotazzjonijiet għall-Bożnja-Ħerzegovina għal tjur, ħalib, bajd u għasel għandhom għalhekk jiġu inklużi fil-lista.
(5)
Il-Ġappun bagħat pjan għall-bovini lill-Kummissjoni. Dan il-pjan jipprovdi biżżejjed garanziji u għandu jiġi approvat. Annotazzjoni għall-Ġappun għall-bovini għandha għalhekk tiġi inkluża fil-lista.
(6)
Il-Moldova ssottomettiet pjan lill-Kummissjoni għat-tjur, l-akkwakultura u l-bajd. Dan il-pjan jipprovdi biżżejjed garanziji u għandu jiġi approvat. L-annotazzjonijiet għall-Moldova għal tjur, akkwakultura u bajd għandhom għalhekk jiġu inklużi fil-lista.
(7)
L-Gżejjer Pitcairn bħalissa huma inklużi fil-lista għall-għasel. Madankollu, il-Gżejjer Pitcairn ma pprovdewx pjan kif mitlub permezz tal-Artikolu 29 tad-Direttiva 96/23/KE. Il-Gżejjer Pitcairn għandhom għalhekk jitneħħew mil-lista.
(8)
Il-Vjetnam bagħat pjan għall-għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. Annotazzjoni għall-Vjetnam għall-għasel għandha għalhekk tiġi inkluża fil-lista.
(9)
Sabiex jiġi evitat kwalunkwe tfixkil għall-kummerċ, għandu jiġi stabbilit perjodu ta’ tranżizzjoni biex ikopri l-konsenji rilevanti mill-Gżejjer Pitcairn, li ġew iċċertifikati u mibgħuta lejn l-Unjoni qabel id-data tal-applikazzjoni ta’ din id-Deċiżjoni.
(10)
Id-Deċiżjoni 2011/163/UE għandha għaldaqstant tiġi emendata skont dan.
(11)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2011/163/UE jinbidel bit-test stabbilit fl-Anness ta’ din id-Deċiżjoni.
Artikolu 2
Għal perjodu tranżitorju sas-16 ta’ Mejju 2013, l-Istati Membri għandhom jaċċettaw kunsinni mill-Gżejjer Pitcairn ta’ għasel sakemm l-importatur juri li l-prodotti ġew iċċertifikati u mibgħuta lejn l-Unjoni qabel l-1 ta’ April 2013.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, il-11 ta’ Marzu 2013.

Labels: 17
20
3
6
18